Արևմուտք (հանդես)

«Արևմուտք», կիսամսյա հանդես։

Պատմություն 

Լույս է տեսել 1859, 1864–1865 թվականներին Փարիզում։ Խմբագիր՝ Ստեփան Ոսկանյան (Ոսկան)։ 

Ունեցել է ժողովրդավարական դիրքորոշում, պամֆլետներով և հրապարակախոսական հոդվածներով հանդես է եկել ազգային առաջընթացը խոչընդոտող գործիչների դեմ։ 

Մեծ տեղ է հատկացրել հայ գեղարվեստական գրականությանը, ընդարձակ գրախոսական է տպագրել Խաչատուր Աբովյանի «Վերք Հայաստանի» վեպի մասին, թարգմանաբար հրատարակել ֆրանսիացի գրողների գործեր։ 

Նպաստել է հայ երգարվեստի զարգացմանը, հրատարակել է երգերի տեքստեր։ 

Զետեղել է նյութեր արևմտահայերի Ազգային սահմանադրության (1860) վերաբերյալ, համակրանքով արտահայտվել «Հիւսիսափայլի» և Միքայել Նալբանդյանի, ազատագրական պայքարի հույն և իտալացի հերոսների՝ հատկապես Ջուզեպպե Գարիբալդիի մասին։

«Արևմուտք» նշանակալի դեր է ունեցել աշխարհաբարի զարգացման գործում։

Ֆրանսիայի հայկական հանդեսներ
Հայկական գրական պարբերականներ
Հայկական հասարակական պարբերականներ